
Likevel ser man av erfaringer fra våre dager at de fyrster som sjelden har holdt løfter og som har greid å forvirre menneskers sinn med fusk og bedrag, har utrettet store ting.

Niccolò Machiavelli, Fyrsten, s. 10

En rådgiver vil overtale ham til å vinne dommerne over på sin side, så de i hvilken som helst sak avgjør til fordel for kongen. Han må invitere dem til slottet og be dem fritt diskutere sine saker mens han selv er til stede. For hvor opplagt urettferdige hans krav enn måtte være, finnes der alltid en som – om det bare var av motsigelseslyst, eller av skam over å mene det samme som andre, – eller også for å innynde seg – finner et smutthull så forvrengningen kan skjules. Slik kan en sak som er grei nok i seg selv, bli gjenstand for strid, når juristene først gir uttrykk for forskjellige meninger, og kongen får en brekkstang som gjør det mulig for ham å tolke loven til egen fordel. (…) Efterpå blir avgjørelsen freidig utlagt som domstolens egen.

Thomas More, Utopia, s. 53–54

Ja, det blir sagt at senatorene i morgen vil gi Cæsar rang av konge, og han skal bære kronen alle steder, på hav og land, unntagen i Italia.

William Shakespeare, «Julius Cæsar», første akt, scene III

Jeg tror at det Trump burde, hvis jeg ga ham ett råd, [er] å sparke hver eneste byråkrat på mellomnivå, hver embetsmann i den administrative staten. Erstatt dem med våre folk. Og når domstolene – fordi du vil bli stilt for retten – og når domstolene stopper deg, stå foran landet som Andrew Jackson gjorde, og si: «Høyesterettsdommeren har avsagt sin kjennelse. La ham nå håndheve den.»

J.D. Vance i en podkast-opptreden i 2021


Forord

Denne boken er resultatet av mange års forskning på rettsstaten. Etter å ha holdt utallige foredrag for dommere, advokater og andre om rettsstatens svakheter når den utsettes for angrep, innså jeg at det er behov for å oppsummere noe av den etter hvert omfangsrike internasjonale forskningen på norsk. Samtidig begynte spørsmålene å få økt aktualitet for våre forhold som følge av utviklingen i USA etter at Donald Trump tiltrådte sin andre presidentperiode.

Jeg vil takke de dyktige og inspirerende kollegaene som arbeidet sammen med meg i forskningsprosjektet Judges under Stress – The Breaking point of Judicial Institutions: Petra Gyöngyi, Łukasz Bojarski og Peter Čuroš. Jeg vil også takke Peter Scharff Smith, som jeg har hatt mange og inspirerende diskusjoner med, og som har trukket meg med i et nytt forskningsprosjekt om rettsstaten, Rule of Law and the Public Sense of Justice in Norway – International Conventions and National Norms in a Time of Crisis (PublicJustice).

Begivenhetene i USA utfolder seg mens jeg skriver. En dag tar Trumps periode slutt. Det er ikke godt å si hvordan USA vil utvikle seg da – om det vil gjenetablere et styre som respekterer lov og rett, og som anerkjenner domstolene som legitime håndhevere av grenser for makten, eller om det vil fortsette sin ferd bort fra et konstitusjonelt styresett.

Det siste som er skjedd, er at det bygger opp til en konfrontasjon mellom høyesterett og presidenten over domstolens avgjørelse om Trumps tolltariffer. Høyesterett kan ikke vinne en slik konfrontasjon om Trump ikke stoppes av andre krefter, innad i sitt eget parti eller av velgerne. Det er også et spørsmål om hvor sikker Trump føler seg på at han har støtte, eller i alle fall på at han ikke vil møte på motkrefter. Siste ord er ikke sagt.

Oslo, 24. februar 2026

